นายกรัฐมนตรี เปิดถนน 4 เลน  เลย-เชียงคาน เพื่อรองรับความแออัดด้านการท่องเที่ยว
นายกรัฐมนตรี ลงพื้นที่จังหวัดเลย เป็นประธานในพิธีเปิดถนน 4 เลน หมายเลข 201 ตอน เลย-เชียงคาน เพื่อรองรับความแออัดด้านการท่องเที่ยว

พลเอก ประยุทธ์ จันทร์โอชา นายกรัฐมนตรีและคณะ ลงพื้นที่ตรวจราชการจังหวัดเลย ในโอกาสการประชุมคณะรัฐมนตรี อย่างเป็นทางการ นอกสถานที่ จังหวัดเพชรบูรณ์ ระหว่างวันที่ 17 – 18 กันยายน 2561 โดยภารกิจแรกเช้าวันนี้ 17 ก.ย.61 นายกรัฐมนตรี เดินทางมาที่หอประชุมทองวิไล มหาวิทยาลัยราชภัฏเลย ตำบลในเมือง อำเภอเมืองเลย จังหวัดเลย เพื่อเป็นประธานในพิธีเปิดถนน 4 เลน หมายเลข 201 ตอน เลย-เชียงคาน เพื่อลดความแออัดและรองรับปริมาณการจราจรและการเดินทางของประชาชนที่มีแนวโน้มเพิ่มขึ้น รองรับการขยายตัวทางเศรษฐกิจ การท่องเที่ยว และการขนส่ง โดยเฉพาะการเพิ่มประสิทธิภาพและมาตรฐานการใช้ท่าอากาศยานเลย เพื่อเตรียมการเป็นศูนย์กลางทางการบิน และเป็นประธานสักขีพยานในโอกาสรัฐมนตรีว่าการกระทรวงทรัพยากรธรรมชาติและสิ่งแวดล้อม มอบหนังสือแสดงโครงการป่าชุมชนให้แก่ประธานป่าชุมชน 5 จังหวัด ได้แก่ จังหวัดบึงกาฬ เลย หนองคาย หนองบัวลำภู และจังหวัดอุดรธานี พร้อมพบปะกับประชาชน และเยี่ยมชมนิทรรศการโครงการไทยนิยม ยั่งยืน OTOP นวัตวิถีและการท่องเที่ยวชุมชน โครงการสร้างป่า สร้างรายได้ และโครงการอาหารปลอดภัย
 
บรรยากาศเป็นไปอย่างคึกคัก มีประชาชนจำนวนมาก ทั้งนักเรียน นักศึกษา ประชาชน ตลอดจนส่วนราชการต่างๆ มารอพบกับนายกรัฐมนตรี ท่ามกลางการรักษาความปลอดภัยอย่างเข้มงวด